Mette Thiesen (DF), 2025-01-14:
Nogle gange er det faktisk en fordel at komme på som en af de sidste.
Nu har jeg siddet og fulgt med i debatten, der har bølget lidt frem og tilbage, og jeg vil starte med at sige, at jeg godt kan forstå, at forslagsstillerne er dybt frustrerede.
Det er jeg sådan set også.
Det er vi også i Dansk Folkeparti.
For vi kan se det, som jeg bedst kan betegne som kulturarv – altså vores havmiljø – simpelt hen forsvinde mellem fingrene på os.
Det, at vores børn kan tage ud og bade i vand, som ikke gør dem syge, at vi kan spise de fisk, der svømmer i havet osv., er noget, som er ekstremt vigtigt, og det er jo noget af det, som vi skal give videre.
Så jeg vil egentlig bare sige tak for at fremsætte det her forslag, så vi kan tage den her debat, som er ekstremt vigtig, og som også er helt ekstremt teknisk, skulle jeg hilse at sige som forholdsvis ny ordfører, der skulle sidde og læse op på det her.
Nu bølger det sådan meget frem og tilbage med at tage hensyn til erhvervslivet og at tage hensyn til vores kulturarv og havmiljø osv.
Den følelse sidder jeg sådan set også med.
Så det er bare, for at det også er sagt.
Jeg var selv i Vestjylland i sommer og se området omkring Cheminova og høfde 42 og høre noget af den historik, der også er i området, om det her.
Jeg hørte altså lokale fortælle om, at der var tidspunkter, hvor man faktisk ikke kunne bade.
Så det er bare for at sige, at den problematik er der også.
Jeg vil egentlig også bakke op om det, som blev sagt af Liberal Alliances ordfører, om det her med at genbesøge tilladelserne og være ekstremt kritisk.
Jeg synes egentlig også, det er det, jeg har hørt fra ministeren, men det er i hvert fald noget, jeg synes vi i fællesskab skal samle op på og følge op på, så det bliver gået grundigt efter.
For vi har altså nogle virksomheder, som – lad os bare sige det, som det er – måske ikke lige har opfyldt alle de krav, de burde, og som har ledt noget forurenet vand ud i vores havmiljø, hvilket har gjort rigtig, rigtig stor skade.
Jeg synes også, det går meget hurtigt i forhold til den her implementering.
Så derfor kommer vi ikke til at støtte forslaget.
Forhåbentlig er vi alle sammen enige om, at det her er vigtigt.
Det er i hvert fald vigtigt for mig – og det er det for os i Dansk Folkeparti – at vi sikrer, at det havmiljø, som vi alle sammen sætter stor pris på, også er noget, vi kan give videre til vores børn og vores børnebørn, og at vi alle sammen lægger os helt vildt meget i selen for at holde virksomhederne, rensningsanlæggene eller kommunerne, eller hvem det nu er, der leder spildevand ud, op på, at det her skal lykkes.
For jeg tror faktisk godt, at vi kan komme rigtig, rigtig langt, hvis vi kontinuerligt, arbejdsomt og samvittighedsfuldt bliver ved med at forfølge den her linje.
Jeg ville bare være bekymret for, at lige præcis det her med et forbud ville lukke af for eventuelt kommende løsninger og lukke af for noget viden, som vi ikke har på nuværende tidspunkt.
Derfor støtter vi ikke forslaget og stemmer ikke for det, men vi støtter absolut intentionen, og jeg glæder mig til det fremadrettede samarbejde om det her.
Jeg vil bare sige tak til forslagsstillerne for at fremsætte forslaget.